Broj: 711-I-1941-P-272-18/19-09-18

Zagreb, 5. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom neanonimne prijave protiv **dužnosnika Garija Cappellija, ministra turizma i dužnosnika Valtera Flege, župana Istarske županije do 2. srpnja 2019.,** na 61. sjednici, održanoj 5. rujna 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Garija Cappellija, ministra turizma i dužnosnika Valtera Flege, župana Istarske županije** **do 2. srpnja 2019., neće se pokrenuti s obzirom da iz prikupljenih podataka i dokumentacije, vezano uz donošenje odluke Skupštine trgovačkog društva BRIJUNI RIVIJERA d.o.o. od 10. srpnja 2018. o imenovanju Barbare Mesić članicom Nadzornog odbora toga trgovačkog društva, ne proizlazi da je u postupanju dužnosnika došlo do moguće povrede odredbi ZSSI-a, s obzirom da je navedena odluka Skupštine društva donesena na temelju prijedloga Vlade Republike Hrvatske te s obzirom da nije utvrđeno da je ista osoba s dužnosnicima osobno interesno povezana.**

Obrazloženje

Povjerenstvo je dana 27. kolovoza 2018.g. zaprimilo neanonimnu prijavu mogućeg sukoba interesa, podnesenu protiv dužnosnika Garija Cappellija, ministra turizma i dužnosnika Valtera Flege, župana Istarske županije, koja je u knjizi ulazne pošte Povjerenstva zaprimljena pod brojem 711-U-2534-P-272/18-01-4, povodom koje je otvoren predmet broj P-272/18.

U navedenoj prijavi navodi se da je trgovačko društvo BRIJUNI RIVIJERA d.o.o. u suvlasništvu Republike Hrvatske (67% poslovnih udjela) i Istarske županije (33 % poslovnih udjela) te se ukazuje da, sukladno Društvenom ugovoru od 06.veljače 2007. Skupština društva, koju trenutno čine dužnosnici Gari Cappelli i Valter Flego, imenuje i opoziva članove Nadzornoga odbora. Navodi se da je dana 02. studenog 2017. godine Vlada Republike Hrvatske na 64. sjednici predložila Skupštini društva BRIJUNI RIVIJERA d.o.o. imenovanje Barbare Mesić za članicu Nadzornoga odbora, ali da do 18. kolovoza 2018. godine ista činjenica nije bila upisana u sudskom registru. Podnositelj prijave smatra da su navedeni dužnosnici koji čine Skupštinu društva donošenjem formalne odluku o imenovanju Barbare Mesić članicom Nadzornog odbora društva propustili postupiti sukladno relevantnim zakonskim propisima koji zabranjuju da državni službenik bude članom upravnog ili nadzornog tijela trgovačkog društva ili druge pravne osobe, ako nad njim tijelo u kojem je državni službenik zaposlen obavlja nadzor, Prijavitelj ukazuje na činjenicu da je Barbara Mesić službenica u Ministarstvu turizma te da stoga nije mogla biti birana u Nadzorni odbor društva BRIJUNI RIVIJERA d.o.o., a da su dužnosnici Gari Cappelli i Valter Flego na opisani način povrijedili načela djelovanja u obnašanju dužnosti odnosno da su djelovali u situaciji sukoba interesa.

Člankom 3. stavkom 4. ZSSI-a propisano je da su ministri u Vladi Republike Hrvatske dužnosnici u smislu navedenog Zakona. Uvidom u Registar dužnosnika utvrđeno je da je da Gari Cappelli obnaša dužnost ministra turizma u aktualnom mandatu počevši od 19. listopada 2016.

Člankom 3. stavkom 1. točkom 42. ZSSI-a propisano je da su župani dužnosnici u smislu navedenog Zakona. Uvidom u Registar dužnosnika utvrđeno je da je da Valter Flego obnaša dužnost župana Istarske županije u aktualnom mandatu od 26. svibnja 2017. do 2. srpnja 2019.g., dok je prethodno obnašao istu dužnost u mandatu 2013.-2017. Stoga su Gari Cappelli i Valter Flego, povodom obnašanja navedenih dužnosti, obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno članku 39. stavku 4. ZSSI-a, Povjerenstvo je dužno štititi anonimnost neanonimnog podnositelja prijave.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je, radi provjere vjerodostojnosti i osnovanosti navoda iz podnesene neanonimne prijave, izvršilo uvid u javno dostupne podatke sudskog registra i mrežne stranice Vlade Republike Hrvatske te je zatražilo od Ministarstva turizma i trgovačkog društva BRIJUNI RIVIJERA d.o.o. potrebne podatke i dokumentaciju.

Povjerenstvo je imalo na umu da je trgovačko društvo BRIJUNI RIVIJERA d.o.o. , Pula, bilo utvrđeno trgovačkim društvom od strateškog interesa za Republiku Hrvatsku Odlukom o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ br. 120/13.), donesenom 26. rujna 2013. od strane Vlade Republike Hrvatske na temelju članka 17. stavka 1. tada važećeg Zakona o upravljanju i raspolaganju imovinom u vlasništvu Republike Hrvatske („Narodne novine“ br. 94/13.).

Odlukom Vlade Republike Hrvatske od 2. srpnja 2015. o izmjeni i dopuni Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ br. 74/15.) trgovačko društvo BRIJUNI RIVIJERA d.o.o. uvršteno je na popis trgovačkih društava od posebnog interesa u kojima Republika Hrvatska ima većinski udio.

Konačno, na temelju Odluke Vlade Republike Hrvatske od 5. siječnja 2018. o izmjeni i dopuni Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“ br. 2/18.) trgovačko društvo BRIJUNI RIVIJERA d.o.o. s danom 13. siječnja 2018. prestalo je biti trgovačko društvo od posebnog interesa za Republiku Hrvatsku te od onda do donošenja ove odluke Povjerenstva nije mijenjalo status u tom pogledu.

Uvidom u priopćenje sa zatvorenog dijela 64. sjednice Vlade Republike Hrvatske, održane 2. studenog 2017.g., utvrđeno je da je na istoj sjednici Vlada Republike Hrvatske Skupštini društva BRIJUNI RIVIJERA d.o.o. predložila imenovanje članova Nadzornog odbora društva, sukladno Odluci o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku, na vrijeme od šest mjeseca. Predloženi su: mr. sc. Barbara Mesić, Marcel Medak i Darko Blagović.

Uvidom u povijesni izvadak iz sudskog registra nadležnog trgovačkog suda, utvrđeno je da je da su kao osnivači/članovi trgovačkog društva BRIJUNI RIVIJERA d.o.o. iz Pule, OIB: 39582496872 upisani Republika Hrvatska i Istarska županija. Uvidom u podatke o članovima Nadzornog odbora društva utvrđeno je da je Barbara Mesić upisana kao članica Nadzornog odbora na temelju rješenja Trgovačkog suda u Pazinu broj Tt-18/4090-4 od 16. kolovoza 2018., dok je prestanak njezinog članstva u Nadzornom odboru upisan na temelju rješenja istog suda broj Tt-19/973-2 od 25. veljače 2019.g.

Povjerenstvo napominje da je prilikom razmatranja relevantnih okolnosti slučaja imalo u vidu da je u vrijeme kada je Vlada Republike Hrvatske uputila navedeni prijedlog za imenovanje članova Nadzornog odbora društva BRIJUNI RIVIJERA d.o.o. na snazi bio prethodno važeći Zakon o upravljanju i raspolaganju imovinom u vlasništvu Republike Hrvatske („Narodne novine“ br. 94/13. 18/16. i 89/17., dalje u tekstu: Zakon o upravljanju).

Ujedno, Povjerenstvo je imalo na umu da je člankom 35. Zakona o državnim službenicima („Narodne novine“ broj 92/05., 140/05., 142/06., 77/07., 107/07., 27/08., 34/11., 49/11., 150/11., 34/12,. 49/12., 37/13., 38/13., 01/15., 138/15., 61/17., 70/19., 98/19.), koji je bio na snazi i za vrijeme predmetnog postupka imenovanja Barbare Mesić članicom Nadzornog odbora društva BRIJUNI RIVIJERA d.o.o., propisano da državni službenik ne smije biti član upravnog ili nadzornog tijela trgovačkog društva, ako nad njim tijelo u kojem je zaposlen obavlja nadzor, kao i da u okviru obavljanja službenih dužnosti, državni službenik ne smije provoditi nadzor nad trgovačkim društvom ili drugom pravnom osobom u čijem radu sudjeluje.

Pritom Povjerenstvo ističe da nije nadležno vršiti nadzor zakonitosti određenog postupka imenovanja članova Nadzornih odbora trgovačkih društava u smislu odredaba bilo Zakona o upravljanju, bilo Zakona o državnim službenicima, niti odluke donesene u postupku iz nadležnosti Povjerenstva mogu imati ikakav izravni pravni učinak na zakonitost ili opstojnost odluka skupština trgovačkih društava o imenovanju nadzornih odbora. Povjerenstvo može razmotriti pojedinu situaciju u svijetlu ovih odredbi radi ocjene eventualne odgovornosti dužnosnika za nepostupanje sukladno odredbama ZSSI-a odnosno je li dužnosnik uz ostale okolnosti pojedinog slučaja bio u situaciji sukoba interesa i pritom donosio odluku iz svojeg djelokruga protivno odredbama propisa koji reguliraju područje na koje se odnosi konkretna odluka dužnosnika.

Na traženje Povjerenstva, društvo BRIJUNI RIVIJERA d.o.o. dostavilo je tražene podatke u dopisu KLASA: 334-01/19-01/1, URBROJ: 01/19/29 od 13. ožujka 2019.g. te u prilogu dopisa isprave koje potvrđuju dane podatke. U dopisu se navodi podatak o vlasničkim udjelima članova trgovačkog društva BRIJUNI RIVIJERA d.o.o. i to Republika Hrvatska 67% i Istarska županija 33 %. Nadalje, navodi se da je dužnosnik Gari Cappelli, ministar turizma, obavljao funkciju člana Skupštine Društva od 10. studenog 2016., temeljem Rješenja Vlade Republike Hrvatske KLASA: 080-02/16-01/466 URBROJ: 5030115/1-16-02 od 10. studenoga 2016., a da je prestao obavljati funkciju člana Skupštine nakon što je društvo BRIJUNI RIVIJERA d.o.o. 22. listopada 2018. godine izmijenilo Društveni ugovor, sve sukladno donesenoj Odluci Vlade Republike Hrvatske o izmjeni Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (NN 2/2018 od 05. siječnja 2018.) prema kojoj trgovačko društvo Brijuni Rivijera d.o.o. više nije na listi trgovačkih društava od strateškog i posebnog interesa za Republiku Hrvatsku, slijedom čega upravljanje Društvom i obavljanje funkcije članova Skupštine Društva preuzima CERP. Navodi se da dužnosnik Valter Flego, župan Istarske županije, obavlja funkciju člana Skupštine Društva od 20. kolovoza 2013., temeljem Odluke o opozivu dosadašnjeg i imenovanju novog člana Skupštine trgovačkog društva BRIJUNI RIVIJERA d.o.o. KLASA: 013-02/13-01/74 URBROJ: 2163/1-01/8-13-2 od 20. kolovoza 2013.g.

Ističe se da je Barbara Mesić imenovana članicom Nadzornog odbora društva BRIJUNI RIVIJERA d.o.o. Odlukom Skupštine Društva broj 02/18 od 10. srpnja 2018. godine, na prijedlog Vlade Republike Hrvatske, sadržan u Zaključku, KLASA: 080-02/17-01/427 URBROJ: 50301-15/28-17-02 od 2. studenog 2017., a da joj je mandat istekao dana 10. siječnja 2019. godine. Navodi se da je 10. prosinca 2018. Upravno vijeće CERP-a donijelo Odluku o prijedlogu za izbor članova Nadzornog odbora Društva BRIJUNI RIVIJERA d.o.o. Pula KLASA: 024-04/18-03/7 URBROJ: 360-00/02-2018-7, slijedom čega je Skupština Društva donijela Odluku o izboru nova tri člana Nadzornog odbora. U dopisu se ističe da Nadzorni odbor Društva od osnivanja čine članovi/predstavnici resornih ministarstava (Ministarstvo turizma, Ministarstvo državne imovine (DUUDI), odnosno Istarska županija). Konačno u dopisu je naveden podatak da je Barbara Mesić za članstvo u Nadzornom odboru društva BRIJUNI RIVIJERA d.o.o. primala naknadu u mjesečnim neto iznosima od 700,00 kuna te joj je po toj osnovi za vrijeme trajanja mandata isplaćena ukupna naknada od 3.500,00 kuna.

Izvršen je uvid u priloženu dokumentaciju, koja u cijelosti potvrđuje navode iz dopisa od 13. ožujka 2019.g.

Uvidom u Zapisnik 25. Sjednice Skupštine društva BRIJUNI RIVIJERA d.o.o. od 10. srpnja 2018.g., utvrđeno je da istoj nisu prisustvovali dužnosnici Gari Cappelli i Valter Flego, već su umjesto njih kao članovi Skupštine raspravljali i glasovali Robert Pende, kao opunomoćenik Vlade Republike Hrvatske te Nada Prodan Marković, kao opunomoćenica Istarske županije. Pod točkom 2. Dnevnog reda za članove Nadzornog odbora društva, na temelju Zaključka Vlade RH od 2. studenog 2017., izabrani su Darko Blagović, Marcel Medak i Barbara Mesić i to na mandat od najviše 6 mjeseci, računajući od donošenja iste Odluke.

Utvrđeno je da je potpisnik pisane Odluke Skupštine od 10. srpnja 2018. o imenovanju navedenih troje članova Nadzornog odbora koje je predložila Vlada Republike Hrvatske, dužnosnik Gari Cappelli, u svojstvu predsjednika Skupštine društva BRIJUNI RIVIJERA d.o.o. I ova pisana Odluka kao temelj navodi Zaključak Vlade RH, KLASA: 080-02/17-01/427 URBROJ: 50301-15/28-17-02 od 2. studenog 2017.g.

Na traženje Povjerenstva, Ministarstvo turizma dostavilo je tražene podatke u dopisu KLASA: 080-03/19-01/1, URBROJ: 529-02-02-02/1-19-2 od 24. travnja 2019.g. te u prilogu dopisa isprave koje potvrđuju dane podatke.

U dopisu se navodi podatak da je gđa Barbara Mesić, u državnoj službi na neodređeno vrijeme te da je raspoređena je na određeno vrijeme u Ministarstvu turizma u Kabinet ministra na radno mjesto glavne savjetnice od 13. veljače 2017. godine te je na istom radnom mjestu u vrijeme davanja ovih podataka.

Nadalje, u dopisu se ukazuje da je prema odredbama točke IV. tada važeće Odluke Vlade Republike Hrvatske o izmjenama Odluke o uvjetima i postupku za izbor i/ili imenovanje kandidata za članove nadzornih odbora u trgovačkim društvima od strateškog i posebnog interesa za Republiku Hrvatsku („Narodne novine“, br. 109/2016), Vlada Republike Hrvatske, do provedbe novih postupaka izbora i/ili imenovanja članova nadzornih odbora trgovačkih društava od strateškog i posebnog interesa za Republiku Hrvatsku, **na prijedlog Ministarstva državne imovine** na koji je prethodno pribavljena suglasnost ministarstva u čiju ovlast spada djelatnost trgovačkog društva, predlagala skupštini članove nadzornih odbora trgovačkih društava od strateškog i posebnog interesa za Republiku Hrvatsku, koji će se imenovati najviše na vrijeme od šest mjeseci.

U dopisu se ukazuje da je prema tada važećoj Odluci o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, br. 120/13, 74/15 i 44/16) društvo BRIJUNI RIVIJERA d.o.o., je bilo utvrđeno društvom od posebnog interesa u kojem Republika Hrvatska ima većinski udio.

Navodi se da je člankom 12. tada važećeg Društvenog ugovora o osnivanju društva s ograničenom odgovornošću Brijuni Rivijera propisano da se nadzorni odbor sastoji od pet članova (čiji mandat traje četiri godine) pri čemu tri člana nadzornog odbora bira skupština društva na prijedlog Vlade Republike Hrvatske, a dva člana na prijedlog Istarske županije.

Ističe se da Ministarstvo turizma nije bilo predlagatelj Zaključka koji je Vlada Republike Hrvatske donijela 2. studenoga 2O17.g., a kojim se predlaže Skupštini Društva da imenuje članove Nadzornog odbora Društva, već da je predlagatelj spomenutog Zaključka Vlade Republike Hrvatske bilo je Ministarstvo državne imovine, a da je Ministarstvo turizma sudjelovalo u postupku. Naime, Ministarstvo državne imovine je dopisom (KLASA: 943-06/17-05/74, URBROJ: 536-04-02-02/02-17-01) od 9. ožujka 2O17.g., pozivajući se na naprijed navedene akte Vlade Republike Hrvatske i Društva, kao i na činjenicu da je istekao mandat članovima Nadzornog odbora društva BRIJUNI RIVIJERA d.o.o., koje predlaže Vlada Republike Hrvatske, zatražilo od Ministarstva turizma da predloži dva kandidata za članove Nadzornog odbora toga društva te je ujedno zatražilo i suglasnost Ministarstva turizma na prijedlog kandidata za članove Nadzornog odbora koji će Ministarstvo državne imovine uputiti Vladi Republike Hrvatske. Navodi se podatak da je, odgovarajući na navedeni zahtjev Ministarstva državne imovine, Ministarstvo turizma dostavilo prijedlog i traženu suglasnost za dva kandidata, od kojih se jedna kandidatura odnosila na gđu. Barbaru Mesić (dopisu priloženi dopis KLASA: 334-05/17-05/7, URBROJ: 529-04-17-4 od 28. lipnja 2017.).

U prilogu dopisa Ministarstva turizma dostavljene su preslike akata koje potvrđuju navode iz dopisa i to Rješenje KLASA: UP/I-112-02/17-02/8, URBROJ: 529-02-17-1 od 13. veljače 2017.g. o rasporedu državne službenice Barbare Mesić o rasporedu na radno mjesto glavne savjetnice u Kabinetu ministra turizma na određeno vrijeme do prestanka mandata ministra. Ujedno priložen je dopis Ministarstva državne imovine od 9. ožujka 2017. Ministarstvu turizma u kojem se moli Ministarstvo turizma da predloži dva kandidata za članove Nadzornog odbora društva BRIJUNI RIVIJERA d.o.o. te ujedno da suglasnost za njihovo imenovanje, a radi davanja prijedloga Vlade Republike Hrvatske Skupštini društva za imenovanje članova Nadzornog odbora na najviše šest mjeseci. Ujedno, utvrđeno je da je ministar turizma Gari Cappelli uputio Ministarstvu državne imovine, u dopisu KLASA: 334-05/17-05/7, URBROJ: 529-04-17-4, od 28. lipnja 2017. prijedlog dvoje kandidata za članove Nadzornog odbora BRIJUNI RIVIJERA d.o.o. i to Barbare Mesić i Marcela Medaka.

Na daljnje traženje Povjerenstva, Ministarstvo turizma dostavilo je tražene podatke i objašnjenje u dopisu KLASA: 080-03/19-01/1, URBROJ: 529-02-19-5 od 31. svibnja 2019.g. U dopisu se ističe da Ministarstvo turizma, temeljem članka 22. stavka 1. Zakona o ugostiteljskoj djelatnosti (Narodne novine, br. 85/15, 121/16, 99/18 i 25/19), po službenoj dužnosti svake četiri godine provodi ponovnu kategorizaciju ugostiteljskih objekata iz skupine »Hoteli«, za vrste hotela i vrste kojih se kategorije označavaju zvjezdicama te iz skupine »Kampovi«, za vrste kampova koji se kategoriziraju te ponovno utvrđivanje posebnog standarda i ponovnu dodjelu oznake kvalitete za ugostiteljske objekte iz skupina »Hoteli« i »Kampovi«. Navodi se da Ministarstvo turizma donosi rješenje o provedenoj ponovnoj kategorizaciji i utvrđenim posebnim standardima i dodjeli oznake kvalitete. Ako se utvrdi da ugostiteljski objekt više ne ispunjava uvjete za utvrđenu vrstu i kategoriju, Ministarstvo rješenjem utvrđuje novu vrstu, odnosno kategoriju ugostiteljskog objekta ili ukida rješenje o vrsti i kategoriji. Ako utvrdi da ugostiteljski objekt više ne ispunjava uvjete za utvrđeni posebni standard ili oznaku kvalitete, rješenjem ukida rješenje o posebnom standardu ili oznaci kvalitete.

Nadalje, u dopisu Ministarstva turizma pojašnjava se da, prema članku 43. stavku 1. Pravilnika o razvrstavanju, kategorizaciji i posebnim standardima ugostiteljskih objekata iz skupine hoteli (Narodne novine, broj 56/16), kategorije imaju vrste: Hotel, Aparthotel, Turističko naselje, Turistički apartmani, Pansion i pojedine Lječilišne vrste. Prema članku 54. stavku 1. istog Pravilnika, očevid u navedenim objektima obavlja povjerenstvo Ministarstva turizma kojeg čini najmanje dva člana. Članove povjerenstava imenuje ministar turizma iz redova službenika Ministarstva, službenika nadležnih ureda, stručnjaka iz područja ugostiteljstva i turizma i iz drugih područja. Nadalje, navodi se da, prema članku 39. stavku 3. Pravilnika o razvrstavanju i kategorizaciji ugostiteljskih objekata iz skupine kampovi (Narodne novine, broj 54/26) postoji samo kategorija Kamp. Člankom 46. toga Pravilnika očevid i sastav povjerenstva uređenje na istovjetan način kao i sukladno navedenom Pravilniku koji propisuje kategorizaciju hotela. U dopisu se ukazuje da postupak ponovne kategorizacije nije provođenje inspekcijskog nadzora kojeg u području ugostiteljstva provodi turistička inspekcija Državnog inspektorata. Ističe se da, stoga, Ministarstvo turizma nije nadležno za obavljanje inspekcijskog nadzora nad radom trgovačkog društva BRIJUNI RIVIJERA d.o.o., ali s obzirom da je država djelomični vlasnik društva čija je djelatnost u području turizma, Ministarstvo je dužno predložiti predstavnika u Nadzornom odboru toga trgovačkog društva te da ga i ima već dugi niz godina.

Iz prikupljenih podataka i dokumentacije utvrđeno je da je dužnosnik Gari Cappelli, u svojstvu ministra turizma, na poziv Ministarstva državne imovine, sukladno tada važećim zakonskim propisima, 28. lipnja 2017.g. uputio prijedlog da Barbara Mesić, službenica Ministarstva turizma bude jedan od troje kandidata za imenovanje u Nadzorni odbor trgovačkog društva BRIJUNI RIVIJERA d.o.o. na mandat od najviše 6 mjeseci, zatim da je nakon toga, 2. studenog 2017. Vlada Republike Hrvatske, čiji je dužnosnik Gari Cappelli član, donijela odluku kojom je Skupštini navedenog trgovačkog društva upućen prijedlog za predmetno imenovanje Nadzornog odbora, pri čemu je jedna od predloženih članova bila Barbara Mesić, kao i da je, konačno, potpisao, u svojstvu predsjednika Skupštine društva BRIJUNI RIVIJERA d.o.o., odluku o imenovanju članova Nadzornog odbora, donesenu na sjednici Skupštine toga društva 10. srpnja 2018.g., na temelju navedenog prijedloga Vlade Republike Hrvatske.

U odnosu na okolnost da je Ministarstvo turizma po dužnosniku Gariju Cappelliju inicijalno iskazalo prijedlog i suglasnost da se članicom Nadzornog odbora društva BRIJUNI RIVIJERA d.o.o. imenuje Barbara Mesić, kao službenica toga Ministarstva, a vezano za navode iz prijave, Povjerenstvo na temelju navoda iz dopisa Ministarstva turizma te iz ostale prikupljene dokumentacije zaključuje da takvo imenovanje nije bilo sporno u pogledu citirane odredbe članka 35. Zakona o državnim službenicima, odnosno ne proizlazi da Ministarstvo turizma provodi nadzor nad trgovačkim društvom BRIJUNI RIVIJERA d.o.o. u smislu ove zakonske odredbe niti da je Barbara Mesić u okviru svojeg službeničkog mjesta u Ministarstvu imala u djelokrugu provođenje takvog nadzora nad istim trgovačkim društvom.

U tom pogledu Povjerenstvo nije moglo razmatrati eventualnu odgovornost dužnosnika Garija Cappellija u smislu povrede ZSSI-a, samo na osnovu okolnosti da bi predložio i kasnije odlučivao o tome da se obavljanje poslova člana Nadzornog odbora društva BRIJUNI RIVIJERA d.o.o. povjeri Barbari Mesić, kao službenici Ministarstva turizma. Tim više, da ta zapreka postoji, odnosila bi se na bilo kojeg službenika toga Ministarstva, a iz očitovanja Ministarstva turizma proizlazi da su već dugi niz godina predlagali svoje službenike za predstavnike u Nadzornom odboru istog trgovačkog društva.

Kako je već navedeno, Povjerenstvo nije nadležno svojom odlukom utvrđivati zakonitost ili nezakonitost imenovanja Barbare Mesić na navedenu funkciju u smislu odredbi Zakona o državnim službenicima. Tim više, sukladno odredbi članka 99. stavka 1. Zakona o državnim službenicima, povreda članka 35. toga Zakona za posljedicu može imati utvrđenje povrede službene dužnosti samog službenika, pa je dvojbeno nastaje li time ujedno i odgovornost čelnika tijela.

Nadalje, Povjerenstvo je razmatralo eventualno postojanje sukoba interesa dužnosnika Garija Cappellija i Valtera Flege prilikom imenovanja Barbare Mesić članicom Nadzornog odbora društva BRIJUNI RIVIJERA d.o.o. u smislu može li se opravdano zaključiti da su oni s istom osobom interesno povezani odnosno da bi prema njoj bili pristrani odnosno osobno motivirani istoj osobi pogodovati imenovanjem na plaćenu funkciju.

Povjerenstvo na temelju okolnosti utvrđenih u ovom predmetu zaključuje da samo okolnost da je Barbara Mesić, u vrijeme kada je dužnosnik predlagao odnosno kasnije odlučivao o njezinom imenovanju članicom predmetnog Nadzornog odbora, bila glavna savjetnica u Kabinetu ministra turizma, nije dovoljna da bi se opravdano smatralo da je dužnosnik Gari Cappelli s Barbarom Mesić interesno povezan u smislu da bi se opravdano zaključilo da je prema njoj pristran ili da je prema njoj u odnosu ovisnosti, s obzirom da dužnosnikov status ni na koji način ne ovisi o službenici koja mu je hijerarhijski podređena.

Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana, što ovdje nije slučaj.

S druge strane, dužnosnik Valter Flego, kao župan Istarske županije u obavljanju poslova iz svoje nadležnosti nije povezan s Ministarstvom turizma odnosno ne postoji niti ovakva službena povezanost s Barbarom Mesić, kakva postoji kod dužnosnika Garija Cappellija, a iz podataka prikupljenih u spisu ne proizlazi neka okolnost po kojoj bi dužnosnik Valter Flego bio s Barbarom Mesić osobno povezan.

Slijedom navedenog, na temelju prikupljenih podataka i dokumentacije, vezano uz donošenje odluke Skupštine trgovačkog društva BRIJUNI RIVIJERA d.o.o. od 10. srpnja 2018. o imenovanju Barbare Mesić članicom Nadzornog odbora toga trgovačkog društva, ne proizlazi da je u postupanju dužnosnika Garija Cappellija, ministra turizma i dužnosnika Valtera Flege, župana Istarske županije do 2. srpnja 2019., došlo do moguće povrede odredbi ZSSI-a, s obzirom da je navedena odluka Skupštine navedenog društva donesena na temelju prijedloga Vlade Republike Hrvatske te s obzirom da nije utvrđeno da je ista osoba s dužnosnicima osobno interesno povezana..

Stoga je Povjerenstvo utvrdilo predmetnu prijavu neosnovanom u odnosu na dužnosnike Garija Cappellija i Valtera Flegu te na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv navedenih dužnosnika, kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Gari Cappelli, elektroničkom dostavom
2. Dužnosnik Valter Flego, osobnom dostavom
3. Na znanje – prijavitelju putem elektroničke pošte
4. Objava na internetskoj stranici Povjerenstva
5. Pismohrana